钦定古今图书集成/明伦汇编/氏族典/第440卷 > 贾继春
## 钦定古今图书集成/明伦汇编/氏族典/第440卷 > 贾继春

按《明外史贾继春传》：“继春，新乡人。万历三十八年进
士。历知临汾、任丘二县，入为御史。李选侍移哕鸾宫，
一时颇逼迫，然故无恙也。继春听流言，上书内阁方
从哲等，给事中周朝瑞驳之。继春再揭，谓选侍雉经
皇八妹入井，至称选侍为永亡人。杨涟乃上移宫始
末。帝于是下敕数百言，极言选侍无状，严责廷臣党”
庇。时继春出按江西，便道旋里，驰疏自明。上书之故，
中有“威福大权，莫听中涓旁落”语。帝怒，除名永锢。时
天启元年四月也。四年，魏忠贤既逐杨涟等，即以中
旨召复官。至则极言涟与左光斗希宠助虐，且请亟
修《三朝要典》，忠贤大喜。庄烈帝即位，继春方督学南
畿，知忠贤必败，驰疏劾崔呈秀、田吉、单明诩、李夔龙
群小，始自贰。旋由太常少卿进左佥都御史，与霍维
华辈力扼正人。崇祯改元，给事中刘斯涞极言其反
覆善幻，乃自引归。已，杨涟子之易疏讦之，诏削籍。及
定《逆案》，坐徒三年，自怅死。